次魯季欽安序堂韻
作者：曹勛
朝代：宋

paragraphs: 蒙溪有廣厦，先生居之安。
雅得林泉樂，不與塵土干。
隠隠揖遥碧，瀰瀰濯清川。
高明意乃適，至游情所耽。
世故蠟味薄，豈待寶所參。
北窗接陶令，素月撫阮咸。
終吉遂無咎，位置遵連山。
邈哉巖壑老，公契如金蘭。
揆此宅相奇，歡然談笑間。
落落幽勝處，安得同游盤。
媿我西北客，恨匪戶籍占。
但當風月夕，遐想冰雪顔。